[pic] | EURÓPAI BIZOTTSÁG |

Brüsszel, 2011.2.15.

COM(2011) 69 végleges

2008/0147 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a

nehéz tehergépjárművekre egyes infrastruktúrák használatáért kivetett díjakról szóló 1999/62/EK irányelv módosításáról szóló európai parlamenti és tanácsi irányelvjavaslatról a Tanács által első olvasatban elfogadott álláspontról

2008/0147 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a

nehéz tehergépjárművekre egyes infrastruktúrák használatáért kivetett díjakról szóló 1999/62/EK irányelv módosításáról szóló európai parlamenti és tanácsi irányelvjavaslatról a Tanács által első olvasatban elfogadott álláspontról

(EGT-vonatkozású szöveg)

1. Előzmények

A javaslatnak az Európai Parlamenthez, illetve a Tanácshoz történő megküldésének időpontja (COM(2008) 436 végleges – 2008/0147 COD dokumentum): | 2008.07.08 |

Az Európai Gazdasági és Szociális Bizottság véleményének időpontja: | 2009.12.16 |

Az Európai Parlament álláspontjának időpontja (első olvasat): | 2009.03.11 |

A tanácsi politikai megállapodás elfogadásának időpontja: | 2010.10.15 |

A Tanács álláspontja elfogadásának időpontja: | 2011.02.14. |

2. A BIZOTTSÁG JAVASLATÁNAK CÉLJA

A fuvarozási vállalkozások közötti verseny torzulásának felszámolása és az infrastuktúra-használati díjak fuvarozási vállalkozásokra való, méltányosságon alapuló kivetési mechanizmusainak megteremtése érdekében az 1999/62/EK irányelv meghatározza azokat a maximális díjakat, amelyeket a tagállamok egyes infrastruktúrák használatáért a nehéz tehergépjárművekre kivethetnek. E díjak meghatározásakor a tagállamok nem vehetnek figyelembe olyan külső költségeket, mint a levegő- és zajszennyezés. A Bizottság által javasolt módosítások olyan díjak bevezetését teszik lehetővé, amelyek a hatékonyabb és tisztább áruszállítást fogják előmozdítani. Különösen fontos az a módosítás, amely az úthasználati díjak differenciálhatósága tekintetében nagyobb rugalmasságot ad a tagállamoknak, amivel ösztönözni lehet a csúcsidőszakon kívüli úthasználatot, és végső soron csökkenthetők a forgalomtorlódások. Végezetül, a külső költségekre kivetett díjakból származó többletbevételt a fenntartható közlekedést támogató projektek finanszírozására kellene felhasználni.

3. Megjegyzések a Tanács első olvasatbeli álláspontjához

3.1 Általános megjegyzések a Tanács első olvasatbeli álláspontjához

A bizottsági javaslat elsősorban arra irányul, hogy nehéz tehergépjárművekre kivetett díjba beépítse a legfontosabb külső költségeket, valamint hogy az irányelv hatályát a transzeurópai hálózatokon (TEN) kívülre is kiterjessze. Első olvasatbeli álláspontjában a Tanács nagyrészt átvette e célkitűzéseket.

3.2 A Bizottság részletes megjegyzései a Tanács első olvasatbeli álláspontjához

A Tanács álláspontjának legfontosabb elemei, és a Bizottság ezekről alkotott véleménye a következő:

A Tanács álláspontja | A Bizottság véleménye |

Az irányelv hatályának kiterjesztése a nem a TEN-hálózathoz tartozó autópályákra (2. és 7. cikk) | Elmarad a Bizottság eredeti javaslatától, amely a hatályt az összes közútra kiterjesztette volna, de így is jelentős előrelépést jelent. |

A tagállamok beépíthetik a zajártalom és a levegőszennyezés külső költségeit, de a forgalomtorlódásét nem (7c. cikk (1) bekezdés). A befolyó bevétel állandósága mellett azonban a csúcsidőszakban a hatályos irányelvnél szélesebb korlátok között differenciálhatják az infrastruktúradíjat (7f. cikk (3) bekezdés.) | A Bizottság azt preferálta volna, ha a forgalomtorlódást ugyanolyan külső költségként kezelik, mint a levegőszennyezést és a zajártalmat. Az infrastruktúradíjak szélesebb körű differenciálása viszont a második legjobb, egyben elfogadható és megvalósítható megoldást kínálja a forgalmi torlódások csökkentésére. |

Az EURO VI kibocsátási osztály mentesítése a költségek alól az irányelv hatálybalépését követő 4 évre (7c. cikk (3) bekezdés)). | A Bizottság elvben támogatja, hogy a kevésbé környezetszennyező járművek mentesüljenek a díjak alól, de csak egy meghatározott, korlátozott időtartamig. |

A tagállamok – a környezetvédelmen, a forgalmi torlódáson és az igazgatási költségeken kívül álló okokból – mentesíthetik az úthasználati díj alól a 3,5 és 12 tonna közötti össztömegű járműveket (7. cikk (5) bekezdés). | A Bizottság azt preferálta volna, ha az ilyen eltéréseket objektív és jól körülhatárolt indokok támasztanák alá. |

A Tanács javaslata szerint a külső költségek beépítéséből származó jövedelmeket a közlekedési rendszerek fenntarthatóságának javítására irányuló programokra kell („should”) elkülöníteni, de a tagállamok végső soron saját hatáskörben dönthetnek a források elköltéséről (9. cikk (2) bekezdés). | A Bizottság azt preferálta volna, ha a „should” kifejezés helyett „shall” szerepel, vagy ha a javaslat követelményként előírja legalább azt, hogy a tagállamoknak jelentésben be kell számolniuk a befolyó bevételek felhasználásáról; ezenkívül a szövegben határozottabban meg kellene jeleníteni azt a politikai törekvést, hogy a bevételeket a közlekedési ágazatra, konkrétan a transzeurópai hálózatokra kell fordítani. A Bizottság ugyancsak megfelelőbbnek tartotta volna, ha az infrastruktúradíjból befolyó bevétel felhasználására vonatkozó, a hatályos irányelv szerinti megfogalmazás nem kerül törlésre. |

A hatályos irányelv legtöbb mellékletének felhatalmazáson alapuló jogi aktusokon (régi szabályozási bizottsági eljárás) keresztüli módosítására vonatkozó lehetőséget törölték a javaslatból (9b. cikk). | A Bizottság inkább megtartaná a mellékleteknek felhatalmazáson alapuló jogi aktusokon keresztül történő módosításának lehetőségét, különösen a III. melléklet és a (tanácsi álláspont szerinti) új IIIb. mellékletben szereplő EURO szabványok jövőbeli értékei tekintetében. |

Meg kell jegyezni, hogy a Tanács első olvasatbeli álláspontja átveszi az Európai Parlament első olvasatbeli álláspontjának alábbi, a Bizottság számára elfogadható módosításait: a 30., 34., 36., 46., 50. és a 69. módosítást. Az 52. módosítást szintén átvette a Tanács. Egyéb módosítások, mint az inflációhoz való igazításról szóló 58. vagy 63. módosítás egyes elemei, csak részben jelennek meg a tanácsi álláspontban.

A Tanács álláspontjában elfogadta a 43. módosítást is. Ez a minimum díjtétel 100%-áról a megengedhető legnagyobb átlagos díjtétel 175%-ára növeli a csúcsidőszakban és a csúcsidőszakon kívül alkalmazott díjak közötti differenciálás lehetőségét. A gyakorlatban ezzel a megoldással ahhoz hasonló ösztönzőket lehet adni a csúcsidőszakok elkerülésére, mint amiket a Parlament javasolt a minimális díjtétel 500%-ának megfelelő differenciálási lehetőséggel.

Az Európai Parlament alábbi, a Bizottság számára elfogadható tartalmi módosításai nem kerültek be a Tanács álláspontjába (a legfontosabbak vastaggal kiemelve; a zárójelben lévő számok a EP vonatkozó módosításának számát jelölik):

- A 7a. cikk (1) bekezdésének módosítása annak a szövegrésznek a törlésével, amely alapján a tagállamok kizárólag a területükön nyilvántartásba vett gépjárművekre lennének jogosultak úthasználati díjat megállapítani (31).

- A javasolt 7b. cikk (2) bekezdésének módosítása, amely alapján a tagállamok a torlódások költségeit tükröző torlódási díjat vethetnének ki, továbbá amely a torlódások csökkentésére irányuló cselekvési tervek készítését írná elő a tagállamok részére (33).

- Olyan megfogalmazás, amely azokra az esetekre, amikor a jármű vezetője nem tud a jármű EURO kibocsátási osztályának igazolására alkalmas okmányt felmutatni, előírná, hogy az e miatt felmerülő többletköltségeket vissza kell téríteni, ha a jármű vezetője a későbbiekben be tudja mutatni az okmányt (42).

- A 7g. cikk (2) bekezdésének módosítása, amely alapján a Bizottságnak nem csak a szakbizottságot, hanem a Parlamentet is tájékoztatnia kell arról, hogy úthasználatidíj-rendszer megfelel-e az irányelvnek (44), valamint a 7g. cikk (4) bekezdésének módosítása, amely szerint a fenti cikk alapján hozott döntéseiről a Bizottságnak a szakbizottság mellett az Európai Parlamentet is tájékoztatnia kell (47).

- A 7g. cikk (3) bekezdését kiegészítő alpont, amely a tagállamok számára előírná, hogy részletesen mutassák be, miként kívánják felhasználni a külső költségek beépítéséből befolyó bevételeket (45).

- A 7i. cikk (5) bekezdésének a Galileo-rendszer igénybevételével összefüggő módosítása, és különösen e rendszernek a díjbeszedés hatékony eszközeként történő felhasználása (53).

- A külsőköltségdíjból befolyó bevétel elkülönítésére (55) és az infrastruktúradíjból befolyó bevétel tagállamok általi felhasználására (56) vonatkozó szövegrészek átfogalmazása.

- A 9. cikk (2) bekezdésének olyan irányú módosítása, amely alapján a külső költségek beépítéséből származó bevételek legalább 15%-át a TEN-T projektek kiadásaira kell fordítani (57).

- A 11. cikk (2) bekezdésének módosítása, amely a Bizottság számára előírná az időalapú díjszabási rendszerek fokozatos megszüntetésének nyomon követését (61).

- A 11. cikk (2) bekezdésének módosítása, amely alapján a Bizottságnak jogalkotási javaslatot kellene készítenie az irányelv további felülvizsgálatáról (63. módosítás második része).

Az Európai Parlament alábbi módosításai nem voltak elfogadhatók a Bizottság számára, és nem kerültek be a Tanács álláspontjába: a 9., 12., 13., 25., 26., 27., 28., 29., 32., 37., 38., 39., 40., 48., 49., 54., 59., 60., 62., 64., 65., 66., 67. és a 68. módosítás.

Végezetül, a Tanács részben elfogadta az új 7c. cikket bevezető 35. módosítást, amely mentesíti a jövőbeni EURO kibocsátási szabványoknak megfelelő járműveket. A Tanács ugyanakkor hosszabb mentességi időszakot adott az EURO VI szabványnak megfelelő járműveknek, és mentességi időszakot biztosított az EURO V szabványt teljesítő járműveknek is.

4. KÖVETKEZTETÉS

A 2010. OKTÓBER 15-ÉN MEGSZÜLETETT POLITIKAI MEGÁLLAPODÁST KÖVETőEN A TANÁCS MINőSÍTETT TÖBBSÉGGEL ELFOGADTA AZ ELSő OLVASATBELI ÁLLÁSPONTJÁT. A Bizottság úgy véli, hogy a Tanács álláspontja megfelel a bizottsági javaslat fő célkitűzéseinek, így egyet tud érteni azzal.